《写昆崙万松图寿一昆老人八十》
明代·张萱

我闻昆崙在西极，天地之脐神仙国。三城五级十二门，鹤驭鸾骖千万亿。

握契仙人好远游，一朝掉臂黄林陬。开明奔命陆吾遁，却插孤根闽海头。

冯夷昼立天吴语，巨鳌欲戴昆崙去。老人玉杖试一挥，昆崙永作闽天柱。

万岁山前紫气浓，老人高卧昆崙峰。偓佺拊背授真诀，独种云间十八公。

万斛明珠千岁实，忆昔馈尧尧不食。春风日长虬龙枝，擎霄接汉皆千尺。

兄为栋兮弟为梁，丹青矩矱充明堂。葱峦锦柏亦琐屑，寒河星柘徒夸张。

明堂孔阳圣人喜，为问老人身姓李。三锡龙章爵大中，地上神仙郁华子。

杖履烟霞八十春，少微夜夜烛昆崙。不往人间役徐甲，不从柱下作周臣。

一日餐一松，一松巢一岁。天地为等期，青青长不改。

弧悬正值小春阳，木公金女纷翱翔。金銮乍祝齐天寿，锦里还飞爱已觞。

罗浮山下金门隐，遥向南天称子姓。欲随青鸟献珍图，且吮綵毫开异境。

何日堂前问大还，侧身怅望昆崙山。万头青犊留闽海，李耳原来未出关。

作者简介：（1459—1527）明松江府上海人，字德晖，号颐拙。弘治十五年进士。官至湖广布政司参议，主粮储。立法禁处侵尅等积弊，忤巡抚意，遂引疾致仕。